چودھری برکت حسین نے آگے بڑھ بر اسے جھنجھوڑا — پاگل ہو گئے ہو، ہوش کھو بیٹھے ہو۔ کہاں چلے گئے تھے۔ اس طرح اچانک۔ بتایا تو ہوتا۔ بیوی تھی۔ بچے تھے۔ ہمارا خیال نہ کیا ہوتا، ان کا کیا ہوتا۔ ٹھیک تھے۔ تو خبر بھجوائی ہوتی۔ ارے کچھ تو کیا ہوتا۔ میاں تم کیا جانو … ان دو دنوں میں کیا کیا افتاد ہم پر گزر گئی۔ کیا کچھ نہ سہا۔ کیسی کیسی باتیں سوچ لیں۔ تھانے رپورٹ لکھوائی۔ اب ایک بار پھر وہاں جا کر لکھوانا ہو گا کہ تم زندہ لوٹ آئے۔ وہ پوچھیں گے کہاں رہے اتنے دن؟ تب بھی بولنا تو ہو گا۔